section_heading: Prvi svjetski rat
paragraph_text: Na početku rata njemačka Istočnoazijska eskadra sastojala se od oklopnih krstaša SMS Scharnhorst i SMS Gneisenau, te lakih krstarica SMS Emden i SMS Nürnberg sa sjedištem u Tsingau. Sam početak rata Speea je sa Scharnhorstom i Gneisenauom zatekao na pacifičkom otoku Ponape u Karolinima. Ulazak Japana u rat sprječavao je povratak Speea u Tsingao, tako da je Spee odlučio da se oko rta Horn vrati u Njemačku pri čemu je na zahtjev zapovjednika SMS Emdena navedenu laku krstaricu uputio u Indijski ocean da ometa britanske pomorske putove. Nakon što mu se pridružio SMS Nürnberg koji je doplovio iz Honolule, Spee je saznao da su novozelandske snage zauzele njemačku Samou. Spee je odlučio krenuti prema Samoi kako bi napao invazijsko brodovlje, ali kada je došao do Samoe brodovlja više nije bilo. Krenuo je nakon toga istočno od Tahitija gdje je potopio francuski brod Zelee, nakon čega se uputio prema Uskršnjim otocima.